Lliurades les claus als 33 nous propietaris de Simancas
16 desembre 2019

## Lliurades les claus als 33 nous propietaris de Simancas16 desembre 2019Última actualització: 14 juliol 2025

![](../gestion/img/_AO_7913-copia.jpg)  
  

Les oficines del departament d'Habitatge han acollit durant els últims dies l'acte de lliurament de claus dels 33 habitatges de protecció pública de propietat municipal en règim de lloguer amb opció a compra a l'antic barri de Simancas, un procés amb el qual finalitza d'aquesta manera l'adjudicació dels 104 habitatges que el consistori tenia en propietat a l'edifici.

L'alcaldessa de Gandia, Diana Morant; i la regidora delegada d'Habitatge i Regeneració Urbana, Amparo Victòria, van participar en l'acte de lliurament de claus on els nous 33 propietaris van signar el contracte de lloguer amb opció a compra d'habitatges que tenen un preu de compra entre 70.000 i 80.000 euros (sense IVA) i un preu de lloguer, que oscil·la entre 230 i 280 euros (sense IVA).

Aquests habitatges se sumen a les 40 en règim de lloguer que l'Ajuntament va atorgar el gener de 2019 després del procés de selecció pertinent.

"_Hem solucionat 33 situacions a altres tantes famílies però aprofite l'ocasió per a reafirmar el compromís com a administració de continuar treballant amb altres administracions perquè totes les demandes puguen ser ateses en un futur_" va afirmar **Diana Morant** després de la signatura que ha continuat la seua intervenció agraint la tasca dels tècnics del departament d'Habitatge i Regeneració Urbana de l'Ajuntament de Gandia que van posar en marxa un procediment d'adjudicació "_transparent i que ha complert rigorosament l'Ordenança Municipal de l'Habitatge_"

Per la seua banda, **Amparo Victoria**, va voler destacar el compromís municipal per "_seguir buscant de la mà d'altres institucions projectes que permeten solucionar el problema de l'accés a l'habitatge als col·lectius que més dificultats tenen a l'hora d'accedir a aquest dret fonamental_" .